钦定古今图书集成/明伦汇编/官常典/第747卷 > 武大烈 唐启泰 张赞〈子祚延〉 魏国辅
## 钦定古今图书集成/明伦汇编/官常典/第747卷 > 武大烈 唐启泰 张赞〈子祚延〉 魏国辅

任维清　、王正己　、孙世英　、王采鑋　、徐日泰　、朱由缄　、朱敏汀　、魏持衡　、马体健、

按《明外史忠义传》：“大烈，临潼人。举天启七年乡试。崇
祯十二年，授永宁知县。奸人倚万安郡王，恣不法，大
烈悉绳治之。流贼掠境，城守计甚设。明年十二月，李
自成自南阳陷宜阳，杀知县唐启泰，遂攻永宁乡官。
四川巡抚张论佐有司捍御，数却贼。论殁，子吏部郎
鼎延继之，亦数有功。至是，狱囚勾贼入都，司马有义”
弃城走。大烈偕鼎延及其从父治中赞固守三日。贼
夜半登城，执大烈。自成以同乡故，欲活之，大烈不屈，
索印又不予，乃燔灼以死。鼎延匿眢井免，赞及子国
学生祚延死之。主簿魏国辅、教谕任维清、守备王正
己、百户孙世英并不屈死。万安王采鑋亦被害。贼即
移攻偃师，一日而陷。知县徐日泰大骂不屈，为贼脔
割，迄死骂不绝声。启泰，掖县人。日泰，金谿人。并起家
乡举。明年正月，贼陷宝丰，知县朱由缄死之。未几，陷
密县，知县朱敏汀及里居太仆卿魏持衡、举人马体
健亦死之。由缄、敏汀，皆宗室，见《诸王传》中。由缄，益府
镇国将军常澈子。敏汀，亦宗室，并由贡生。敏汀妾张
氏、一女一孙及臧获数人俱死，与由、缄并赠佥事。